ELŐTERJESZTÉS

**Szombathely Megyei Jogú Város Közgyűlésének 2017. december 14-i ülésére**

**Javaslat a Savaria Városfejlesztési Kft. részére nyújtott tagi kölcsön visszafizetési határidejének módosítására**

Tájékoztatom a Tisztelt Közgyűlést, hogy a 145/2016. (IV. 20.) Kgy. sz. határozatában a Savaria Városfejlesztési Nonprofit Kft. (a továbbiakban: társaság) likviditásának biztosítása érdekében 2016. december 31-i visszafizetési kötelezettséggel 20.000.000,- Ft tagi kölcsönt nyújtott a társaság részére. A kölcsön visszafizetésének határideje a 419/2016.(XII.15.) Kgy. számú határozattal 2017. június 30. napjáig módosításra került.

A társaság ügyvezetője azzal a kéréssel fordult Önkormányzatunkhoz, hogy a Közgyűlés járuljon hozzá a 20.000.000,- Ft összegű tagi kölcsön visszafizetési határidejének ismételt hosszabbításához, tekintettel arra, hogy a társaság jelenlegi gazdasági helyzete nem teszi lehetővé a szerződésben foglalt határidőre történő visszafizetést. A társaság számos városfejlesztési projekt (új egészségügyi alapellátó központ kialakítása, bölcsődék, óvodák fejlesztése, vásárcsarnok felújítása) előkészítését végzi. Az előkészítő szakaszok (közbeszerzési eljárások) elhúzódása miatt várhatóan a projektek később valósulhatnak meg, ezért a mérföldkövekhez rendelt kifizetések később realizálódnak (műszaki ellenőrzés, tervezői művezetés, projektmenedzsment, nyilvánosság) valamint a tervezési munkák esetében az alvállalkozói kifizetések megelőzik az önkormányzati kifizetéseket, ezért a Kft. likviditási egyensúlyának fenntartásához nélkülözhetetlen a tagi kölcsön további biztosítása. A projektmenedzsment tevékenységre szerződött összegből 2017. évi során 7,14 % került kiszámlázásra, amely a bér jellegű költségek fedezetére szolgál.

A fentiekre tekintettel ügyvezető úr a tagi kölcsön visszafizetésének határidejét 2018. december 31. napjáig kezdeményezi módosítani.

Kérem a Tisztelt Közgyűlést, hogy az előterjesztést megtárgyalni, és a határozati javaslatban foglaltak szerint dönteni szíveskedjék.

**Szombathely, 2017. december 8.**

**/: Dr. Puskás Tivadar :/**

**Határozati javaslat**

**…../2017. (XII. 14.) Kgy. sz. határozat**

1./ A Közgyűlés hozzájárul ahhoz, hogy a Savaria Városfejlesztési Nonprofit Kft. részére biztosított 20.000.000,- Ft összegű tagi kölcsön visszafizetési határideje 2018. december 31. napjáig kerüljön meghosszabbításra.

2./ A Közgyűlés felhatalmazza a Polgármestert a tagi kölcsön szerződés - visszafizetési határidőre vonatkozó - módosításának aláírására.

**Felelős:** Dr. Puskás Tivadar polgármester

Illés Károly alpolgármester

Molnár Miklós alpolgármester

Dr. Károlyi Ákos jegyző

(A végrehajtásért felelős:

Lakézi Gábor, a Városüzemeltetési Osztály vezetője

Stéger Gábor, a Közgazdasági és Adó Osztály vezetője

Dr. Ajkay Adrián, a társaság ügyvezetője)

**Határidő:** 1. pont: azonnal

2. pont: 2017. december 31.